A Bizottság 2264/69/EGK rendelete

(1969. november 13.)

a tagállamok által a gyümölcs- és zöldségtermelők szervezetei részére nyújtott támogatások visszatérítésére vonatkozó kérelmekről

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a gyümölcs- és zöldségpiac közös szervezésére vonatkozó kiegészítő rendelkezésekről szóló, 1966. október 25-i 159/66/EGK tanácsi rendeletre [1],

tekintettel a tagállamok által a gyümölcs- és zöldségtermelők szervezeteinek nyújtott támogatás visszatérítéséről szóló, 1969. március 11-i 449/69/EGK tanácsi rendeletre [2] és különösen annak 7. cikke (3) bekezdésére,

mivel a tagállamok által a gyümölcs- és zöldségtermelők szervezeteinek nyújtott támogatásokra – amelyeknek legfeljebb 50 %-át az Európai Mezőgazdasági Orientációs és Garanciaalap Orientációs Részlege visszatérítheti – vonatkozó visszatérítési kérelmeknek bizonyos információkat kell tartalmaznia, amelyeket a tagállamoknak egységesen kell kitölteniük, hogy megkönnyítsék annak ellenőrzését, hogy a kérelmek összhangban vannak-e a 159/66/EGK rendelet és a 449/69/EGK rendelet előírásaival, valamint tartalmaznia kell a velük kapcsolatos döntést;

mivel abban az esetben, ha a Bizottság úgy találja, hogy a tagállamok által a Bizottsághoz rendszeresen megküldött dokumentumok nem megfelelőek, vagy tartalmuk hiányos annak ellen- őrzéséhez, hogy a termelői szervezetek részére nyújtott támogatásokhoz meghatározott feltételek teljesültek-e, a Bizottság felkérheti az illető tagállamot, hogy küldjön alátámasztó illetve kiegészítő okmányokat;

mivel az e rendeletben előírt intézkedések összhangban vannak az Alap Bizottsága véleményével,

ELFOGADTA EZT A RENDELETET:

1. cikk

(1) A tagállamoknak a 449/69/EGK rendelet (7) cikke szerinti visszatérítési kérelmeiket az e rendelet I. mellékletében megadott táblázatoknak megfelelően kell benyújtaniuk.

(2) Az egyes termelői szervezetek vonatkozásában az e rendelet II. mellékletében kért információkat kell megküldeni, hogy a Bizottság dönthessen az e szervezeteknek nyújtott támogatások első visszatérítéséről.

2. cikk

(1) A Bizottság kérésére a tagállam egy hónapon belül köteles megküldeni a birtokában lévő támogató okmányokat – vagy azok hiteles másolatait – amelyek alapján a 159/66/EGK rendelet 2. cikkének (1) bekezdésében előírt támogatást kiszámították.

(2) A 159/66/EGK rendelet 2. cikkének (1) bekezdésében előírt támogatás visszatérítési kérelmeinek hatékony ellenőrzése érdekében a tagállam köteles megküldeni a Bizottság részére az utóbbi kérésére és a meghatározott határidőn belül minden támogató okmányt, illetve az ennek a cikknek az (1) bekezdésében nem említett egyéb dokumentumot, amelyek fontosak lehetnek a fent említett támogatás kiszámításához.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1969. november 13-án.

a Bizottság részéről

az elnök

Jean Rey

[1] HL L 192., 1966.10.27., 3286/66. o.

[2] HL L 61., 1969.3.12., 2. o.

--------------------------------------------------

I. MELLÉKLET

+++++ TIFF +++++

+++++ TIFF +++++

--------------------------------------------------

II. MELLÉKLET

+++++ TIFF +++++

+++++ TIFF +++++

--------------------------------------------------